paragraph_text: Thaksin je svrgnut u vojnom udaru 19. rujna 2006. Njegova je stranka zabranjena i zabranjeno mu je političko djelovanje. Thaksin je od tada živio u samonametnome izgnanstvu, osim kratkog posjeta Tajlandu 2008. Kazneno je osuđen na dvije godine zatvora zbog zlouporabe položaja. Iz inozemstva je nastavio utjecati na tajlandsku politiku, preko Stranke narodne moći koja je vladala 2008. godine i njezine organizacije nasljednice Pheu Thai stranke, kao i Ujedinjenog fronta za demokraciju protiv diktature ili pokreta "Crvena košulja". Njegova mlađa sestra Yingluck Shinawatra bila je premijer Tajlanda od 2011. do 2014. godine.